
Beretningen til Bønnerup Strand Grundejerforenings generalforsamling 29. maj 2025



Det er med er med stor glæde og tilfredshed, at vi kan indkalde jer til denne årlige sammenkomst.
En sammenkomst der er for medlemmer af BSGF, der er grundejere i Bønnerup Strand sommer-
huszone. Det er vigtigt for mig at understrege regler for deltagelse i denne GF. Man skal være grundejer i sommerhuszonen for at kunne udtale sig, stemme og stille forslag på generalforsamlingen. Vi er gæstfrie, så ægtefæller er meget velkomne til at være stede dog uden medlemmernes rettigheder.


Bestyrelsen i den sidste periode bestod af

Formand          : Michael Povlsen

Kasserer           : Peter Larsen

Sekretær           : Erna Nielsen

Medlem             : Poul Møller

Medlem             : John Kristensen



Foreningen har  308 medlemmer pr. 31.12.2024 og det antal er nogenlunde det samme som
 sidste år. Grundejerforening laver vi sammen, så det er vigtigt, at alle anbefaler medlemskab af fællesskabet, når der flytter nye til. Peter laver et stort arbejde i forbindelse med ejerskifter. Det er nemlig ikke alle ejendomsmæglere , der oplyser BSGF om ejerskifte.

Veje og dæmning er faste punkter på dagsordenen til bestyrelsesmøderne. 2024 blev året, hvor den store renovering af vejbilledet blev sat igang. Vi har fået lagt slidlagsgrus ud på Tangvej, Lollandsvej, Klitgårdsvej, Fejøvej, Drejøvej og på det sidste af Langelandsvej. Der er blevet etableret fartbump og chikaner. Chikanerne var vi ikke så heldige med. De var godkendt af kommunen, men viste sig at være for snævre. De vil blive erstattet af fartbump, når vi går igang med vejene igen sandsynligvis efter sommerferien. 
Den megen regn har vist os hvor hældninger og krumninger på vejen skal justeres. Det vil være et arbejde, der hele tiden udvikler sig.
Dæmningen lader til at have klaret vinterens storme. Røret under dæmningen er ikke stoppet , så reparationen i 2022 ser ud til at være den rigtige løsning. 2024 blev også året, hvor en ny løsning over bækken ved dæmningen blev etableret. Vi forsøgte også med slidlagsgrus, som blev vibreret, udover dæmningen. Det ser ud til at virke.
Broen er væk og er erstattet med et betondæk. En knap så synlig men brugbar løsning. Der arbejdes på at stabilisere trinnet ind mod land og den første løsning blev ødelagt ved, at nogen fjernede de opstillede fliser. Vi prøver igen, for den nye løsning har fået meget ros for at være diskret i det totale billede i udsigten.

På sidste GF fik bestyrelsen til opgave, at arbejde med vejbilledet ved indkørslen fra Skibsbyggervej.  Poul Møller vil senere på GF  lave en opsummering af bestyrelsen arbejde, som indeholder et forslag til vedtagelse.

2 Hjertestartere opsatte vi i 2021. De kræver hjerteløbere og vi er pt 8, der har taget kursus i betjeningen af disse. Vi afholdt kursus i juni ‘24. Driften af hjertestarter klares med  service fra den lokale leverandør og strøm/ulejlighed for de to medlemmer, som lægger carport  til, klares med to flasker rødvin.

Projekt nabohjælp eksisterer stadig og 10 medlemmer nød godt af at få hjælp til fældning af træer, som var vokset medlemmerne over hovedet. Udover Michael Povlsen indgår Peder Mygind og Finn Nielsen på træfældningsholdet.

Vi forsøger er at holde gang i de konstruktive dialoger og samarbejde med andre i området. Pt er vi i gode dialoger med GF Klitgaarden om forskønnelse og udvidet brug af friarealerne i området samt samarbejde om vedligehold af vejene. Vi håber at I som medlemmer bruger  bord- og bænksæt  på det fredede areal ved Klitgårdsvej. 

I vores dejlige område skal hunde luftes i snor. Gravhøjen har udviklet sig til at være et meget brugt udsigtspunkt. Gravhøjen må stadig bruges, men hunde skal føres i snor. Ejeren af marken omkring gravhøjen vil ikke have løse hunde på området pga ynglende dyr og fugle. Vi har i den forbindelse opsat små skilte med påbud om hund i snor på nogle af pælene ved udvalgte fartbump. Gravhøjen og den tilhørende mark er bliver slået en gang årligt, så det er nemmere at komme ind til den.

Grundejerforening laver vi sammen. Omsorgen for vores område kommer bl.a. til udtryk ved, at Bent Frandsen slår græsset omkring skiltene ved indkørslen til området. Små reparationer af vejene hjælper Peder Mygind og Finn Nielsen med. Tak for det

Beskæring af træer med grene, der hænger ud over vejene til gene for trafikken, er grundejerens pligt at holde i orden. I de tilfælde, hvor det ender med BSGF står for beskæringen, er det grundejernes opgave at fjerne det bortskårne. 

Vi har udover vejene og dæmninger haft udfordringer med overfladevand i området Tangvej, Barsøvej og Bjørnøvej. Vi mødtes med en kommunal repræsentant, som anbefalede at tage kontakt til Geoteknisk firma med henblik på prøveboringer i området. 
Efter mødet blev der nedsat et dræningsudvalg bestående af Finn Thranum, Lars Stilling, Jørgen Madsen, Jens Ole Mogensen og Michael Povlsen. Der er fortaget prøveboringer , men en endelig løsning på problemerne lader vente på sig

Vi har også bistået firmaet Konstant, som står for elnettet, med at forberede nedgravning af nye kabler og transformator stationer. Firmaet har afleveringsforretning om 2 uger og alle steder, hvor der har været arbejdet, skal så gerne være reetableret. 

Hærværk forekommer sjældent i vores skønne område. Men familien Tarp som har sommerhuse på Tangvej og Dypsøvej oplever , at nogen beskærer deres buske og sprøjter med ukrudtsmiddel. Det er slet ikke i orden og jeg foreslog dem at melde det politiet. De vil ikke have ballade og håber med den offentliggørelse, at det vil stoppe.


Tak vil jeg sige til bestyrelsen, træfældningsholdet/vejholdet og dræningsudvalget for et godt og konstruktivt samarbejde i det forgangne og giver hermed ordet videre til Peter, der vil fremlægge, hvad vejudvalget har arbejdet med det sidste år.

Michael Povlsen



